**ΝΙΚΟΛΑΟΣ ΒΛΑΧΟΣ (1893-1956)**

O καθηγητής της Φιλοσοφικής Σχολής του ΕΚΠΑ στην έδρα της «Ιστορίας της Νεωτέρας Ελλάδος» (1939-1956) Νικόλαος Βλάχοςγεννήθηκε *τ*ο 1893 στο Μεγαλοχώρι της Σαντορίνης από φτωχούς γονείς. Παρακολούθησε εγκύκλιες σπουδές στο Μεσολόγγι υπό την επίβλεψη του θείου του, Μητροπολίτη Ακαρνανίας και Αιτωλίας Παρθένιου Ακύλα. Μετά το τέλος των εγκύκλιων σπουδών του ενεγράφη στη Φιλοσοφική Σχολή Αθηνών. Κατά τη διάρκεια της φοιτήσεώς του υπηρέτησε οκτώ μήνες στο στρατό ως κληρωτός (23.4.1913 – 2.1.1914) και συμμετείχε στους βαλκανικούς πολέμους, στον β΄ βαλκανικό πόλεμο (εναντίον της Βουλγαρίας). Αποφοίτησε στις 29.4.1915 με βαθμό πτυχίου *Λίαν Καλώς.*

Το διάστημα 1915 έως 1920 υπηρέτησε ως εκπαιδευτικός σε Ελληνικά Σχολεία[[1]](#footnote-1) στη Ζαγορά, τις Σοφάδες τη Σαντορίνη και τη Σκόπελο. Ενδιάμεσα, από το 1918 έως το 1919, υπηρέτησε ως έφεδρος αξιωματικός στον Α΄ Παγκόσμιο Πόλεμο. Το 1921 προήχθη σε πρωτοβάθμιο καθηγητή και διορίστηκε στο Διδασκαλείο Αρρένων Κοζάνης. Από το 1922 έως το 1925 πραγματοποίησε με υποτροφία μεταπτυχιακές σπουδές στη Φιλοσοφία, στα Παιδαγωγικά και στη Μεθοδολογία της Ιστορίας στη Γερμανία, στο Πανεπιστήμιο της Λειψίας και το Πανεπιστήμιο του Freiburg, με σημαντικότερο δάσκαλο τον Georg von Below. Μετά την επιστροφή του στην Ελλάδα διορίστηκε Διευθυντής του Διδασκαλείου αρρένων Κοζάνης (1925). Το 1926 αναγορεύτηκε διδάκτορας από τη Φιλοσοφική Σχολή του Πανεπιστημίου Αθηνών με διατριβή για τις οικονομικές μεταρρυθμίσεις στη Γαλλία επί Turgot. Τον Φεβρουάριο του 1928 προβιβάστηκε σε διευθυντή του Διδασκαλείου Μέσης Εκπαίδευσης στην Αθήνα, από όπου παραιτήθηκε το 1937. Το 1930 διορίστηκε υφηγητής της Ιστορίας των Μέσων & Νεωτέρων Χρόνων στο Πανεπιστήμιο Αθηνών. Το 1937 εξελέγη έκτακτος καθηγητής της αυτοτελούς έδρας της«Ιστορίας της Νεωτέρας Ευρώπης και ιδία της Ελλάδος» στο Πανεπιστήμιο Αθηνών, διδάσκοντας ταυτόχρονα το μάθημα της «Πολιτικής Ιστορίας της Νεωτέρας Ελλάδος» στην Πάντειο Σχολή. Το 1939 εξελέγη τακτικός καθηγητής της έδρας της «Ιστορίας της Νεωτέρας Ελλάδος». Τα έτη 1944-1945 και 1950-1951 διετέλεσε κοσμήτορας της Φιλοσοφικής Σχολής του Πανεπιστημίου Αθηνών.

Η σημαντικότερη προσφορά του Νικολάου Βλάχου στην ελληνική ιστοριογραφία ήταν ότι συνετέλεσε στην ανανέωση του ενδιαφέροντος για τη νεότερη πολιτική ιστορία της χώρας. Μελέτησε ιδιαίτερα την ιστορική περίοδο ανάμεσα στα χρόνια 1878-1914 και ασχολήθηκε κυρίως με τη σχέση του ελληνικού κράτους με τις ευρωπαϊκές δυνάμεις και τους βαλκάνιους γείτονες. Στην κατηγορία αυτή ανήκουν τα ογκωδέστερα από τα έργα του. Ανάμεσα στα αυτοτελή έργα του περιλαμβάνονται τα εξής: *Το Μακεδονικό ως φάσις του Ανατολικού Ζητήματος, 1878 – 1908* (Αθήνα 1935), *Το Ανατολικόν ζήτημα και η Ελλάς* (1950), *Η συμμαχική προσέγγισις των τεσσάρων χριστιανικών κρατών της Χερσονήσου του Αίμου κατά το 1912* (Αθήνα 1953).Το επιβλητικότερο όμως και αληθινά μνημειακό έργο του Ν. Βλάχου είναι η *Ιστορία των κρατών της Χερσονήσου του Αίμου, 1908-1914* της οποίας ο πρώτος ογκώδης τόμος εκδόθηκε το 1954. Δυστυχώς, ο δεύτερος τόμος του έργου αυτού έμεινε ημιτελής.

Στις αρχές του 1945 συμμετείχε, μετά από πρόσκληση της κυβέρνησης Πλαστήρα, σε πενταμελή επιτροπή καθηγητών του Πανεπιστημίου Αθηνών και Θεσσαλονίκης για την καταγραφή των ωμοτήτων της βουλγαρικής κατοχής στην Ανατολική Μακεδονία και τη Θράκη (1941-1944). Η επιτροπή, μετά από επιτόπια έρευνα, εξέδωσε μέσα στο ίδιο έτος τη *Μαύρη Βίβλο των βουλγαρικών εγκλημάτων εις την Ανατολικήν Μακεδονίαν και Δυτικήν Θράκην 1941-1945* (Αθήνα 1945).Το 1946 και το 1947, μετά από πρόσκληση της ελληνικής κυβέρνησης, συμμετείχε σε αποστολές για να μελετήσει επιτόπου την κατάσταση της εκπαίδευσης στα Δωδεκάνησα και να προτείνει μέτρα για την αντιμετώπιση των προβλημάτων και την προσαρμογή της στο εκπαιδευτικό σύστημα του ελληνικού κράτους. Δίδαξε επίσης στη Στρατιωτική Σχολή Ευελπίδων και στη Σχολή Γενικής Μορφώσεως του Γενικού Επιτελείου Στρατού. Πέθανε το 1956 στην Αθήνα.

Κληροδότησε στο Πανεπιστήμιο Αθηνών το διαμέρισμα στο οποίο κατοικούσε, με την επιθυμία τα εισοδήματά του να βοηθούν στις σπουδές τους άπορους φοιτητές της Φιλοσοφικής. Την πλούσια βιβλιοθήκη του κληροδότησε στο Ιστορικό Σπουδαστήριο του Πανεπιστημίου Αθηνών. Εκεί φυλασσόταν και το προσωπικό του αρχείο, πριν περάσει στο Εργαστήριο Ιστορικής Έρευνας και Τεκμηρίωσης του Ιστορικού και Αρχαιολογικού Τμήματος. Προνόησε επίσης με ειδικά κληροδοτήματα και για την ιδιαίτερη πατρίδα του τη Θήρα.

Ανέπτυξε πολυσχιδή κοινωνική και επιστημονική δράση.Είχε εκλεγεί μέλος σε Διοικητικά Συμβούλια Εταιρειών και Συλλόγων: Ηπειρωτική Εστία, Εταιρεία των Φίλων του Λαού, Σύλλογος προς διάδοσιν ωφελίμων βιβλίων, Ιστορική και Εθνολογική Εταιρείας της Ελλάδος, Κοινωφελής Οργανισμός Κυκλάδων Νήσων κ.ά.

Διορίστηκε μέλος του Διοικητικού Σωματείου διάφορων Οργανισμών, τωνΓενικών Αρχείων του Κράτους, του Ιδρύματος Κρατικών Υποτροφιών, του Εθνικού Θεάτρου, του Σώματος Ελλήνων Προσκόπων, Εθνικού Ιδρύματος Ραδιοφωνίας. Ως καθηγητής του Πανεπιστημίου συμμετείχε στο Οικονομικό και Υπηρεσιακό Συμβούλιο του Παν/μου Αθηνών, την Εφορία της Πανεπιστημιακής Λέσχης και τη Φοιτητική Εστία. Μετά τον Εμφύλιο διορίστηκε μέλος στα Συμβούλια Νομιμοφροσύνης του Παν/μίου Αθηνών και της Παντείου, του Συμβουλίου Τοπωνυμιών, της Επιτροπής Εκδόσεως Εθνικών Αρχείων. Συμμετείχε σε πολλές επιτροπές γύρω από εκπαιδευτικά θέματα, όπως την Επιτροπή για τον καθορισμό του τύπου του Γυμνασίου (1945), την Επιτροπή για την αποκατάσταση της αυτοτέλειας των Α.Ε.Ι. (1945), το Εποπτικό Συμβούλιο Εκκλησιαστικής Εκπαιδεύσεως (1946), καθώς και σε επιτροπές για την κρίση διδακτικών βιβλίων. Διορίστηκε πολλές φορές μέλος του Αρχαιολογικού Συμβουλίου. Το 1936 του απονεμήθηκε ο Σταυρός των Ταξιαρχών του Βασιλικού Τάγματος του Φοίνικος.

1. Εκπαιδευτική βαθμίδα που υπήρχε παλιότερα ανάμεσα στο Δημοτικό και το Γυμνάσιο [↑](#footnote-ref-1)